b"\n_START_ARTICLE_\nKultivar\n_START_PARAGRAPH_\nKultivar ialah satu tumbuhan atau sekumpulan tumbuh-tumbuhan dipilih kerana ciri-ciri yang dikehendaki yang boleh dikekalkan ciri-ciri tersebut melalui pembiakan. Secara mudahnya, ia ialah varieti tumbuhan yang terhasil dari penanaman dan pembiakan oleh manusia dan bukannya secara liar atau semula jadi. Kebanyakan kultivar telah muncul dalam pemupukan tetapi ada juga beberapa pemilihan istimewa dari spesies tumbuhan liar. Pokok hiasan popular seperti ros, camelia, dafodil dan azalea merupakan kultivar terhasil dari pembiakbakaan terpilih untuk warna dan bentuk bunga._NEWLINE_Tanaman makanan pertanian dunia juga hampir semuanya ialah kultivar khusus yang telah dipilih berdasarkan ciri-ciri untuk peningkatan hasil, rasa, dan rintang penyakit. Hanya sedikit sahaja yang bukan kultivar ditanam sebagai sumber makanan._NEWLINE_Kultivar termasuklah kacukan (hibrid) yang diketahui terjadi secara semula jadi dalam kawasan penanaman, dan kacukan yang terhasil secara sengaja oleh campur tangan manusia._NEWLINE_Nama kultivar dipamerkan selepas nama saintifik satu spesies, contohnya Mussaenda erthrophylla 'Dona Luz'. Penamaan nama kultivar menggunakan tanda petikan tunggal ( ' ' ) yang tidak dicondongkan."